Poučenie na vyplnenie daňového priznania k dani z príjmov fyzickej osoby zo závislej činnosti podľa zákona č. 595/2003 Z. z. o dani z príjmov v znení neskorších predpisov - typ A 

Upozornenie: V roku 2010 v daňovom priznaní k dani z príjmov fyzickej osoby typ A a v poučení na vyplnenie tohto daňového priznania všade tam, kde sa uvádza postup podľa § 11 ods. 2 a 3 zákona č. 595/2003 Z. z. o dani z príjmov v znení neskorších predpisov (ďalej len „zákon“), sa použijú sumy a výpočty podľa § 11 ods. 2 a 3 zákona v znení účinnom podľa § 52g ods. 1 zákona a § 52h ods. 13 zákona.	
 
     Daňové priznanie k dani z príjmov fyzickej osoby typ A (ďalej len „priznanie typ A“) podáva daňovník, ktorý dosiahol príjmy len zo závislej činnosti (§ 5 zákona), ktoré sú predmetom dane, okrem príjmov, ktoré sú od dane oslobodené. Daňové priznanie k dani z príjmov fyzickej osoby typ B podáva daňovník, ktorý dosiahol príjmy, ktoré sú predmetom dane z príjmov fyzickej osoby podľa § 5 až § 8 zákona a nie sú oslobodené od dane.  
 
1. Daňové priznanie k dani z príjmov fyzickej osoby typ A je povinný podľa § 32 zákona podať každý daňovník, ktorý dosiahol príjmy len zo závislej činnosti (§ 5 zákona), ktoré sú predmetom dane, presahujúce     50 % sumy nezdaniteľnej časti základu dane na daňovníka [§ 11 ods. 2 písm. a) zákona], okrem príjmov, ktoré sú od dane z príjmov oslobodené, ak 
- plynuli od zamestnávateľa, ktorý nie je platiteľom dane ani zahraničným platiteľom dane, 
- plynuli zo zdrojov v zahraničí, 
- nebolo možné z týchto príjmov zraziť preddavok na daň (§ 35 zákona), 
- daňovník nepožiadal zamestnávateľa, ktorý je platiteľom dane (ďalej len „zamestnávateľ“) o vykonanie
  ročného zúčtovania preddavkov na daň (§ 38 zákona), 
- požiadal zamestnávateľa o vykonanie ročného zúčtovania, ale nepredložil v ustanovenom termíne
  zamestnávateľovi požadované doklady,
- neboli splnené podmienky na uplatnenie nezdaniteľných častí základu dane podľa § 11 ods. 9 až 11 zákona.
     Daňové priznanie sa podáva miestne príslušnému správcovi dane podľa miesta trvalého pobytu, v lehote na podanie daňového priznania podľa § 49 zákona do troch kalendárnych mesiacov po uplynutí zdaňovacieho obdobia, ak cit. zákon neustanovuje inak. Pri podávaní priznania typ A daňovník môže po prvýkrát za rok 2010 použiť aj postup podľa § 49 ods. 3 v nadväznosti na § 52h ods. 11 zákona. V priznaní typ A vypočíta daň z príjmov zo závislej činnosti, ktorá je splatná v lehote na podanie daňového priznania. Ak daňovník v tejto lehote daň nezaplatí, správca dane vypočíta a vyrubí sankčný úrok podľa § 35b zákona Slovenskej národnej rady         č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov (ďalej len „zákon č. 511/1992 Zb.“). Daňové priznanie je povinný podať aj daňovník, ktorému podľa zákona nevznikla povinnosť jeho podania, ak ho správca dane vyzve (§ 38 ods. 1 zákona č. 511/1992 Zb.). 

2. Pred uplynutím lehoty na podanie daňového priznania (v tomto prípade priznania typ A) môže daňovník podať opravné priznanie typ A podľa § 39 ods. 1 zákona č. 511/1992 Zb., v ktorom vyznačí, že ide o opravné daňové priznanie. 

3. Po uplynutí lehoty na podanie daňového priznania (v tomto prípade priznania typ A), ak  daňovník zistí, že jeho daňová povinnosť je vyššia, ako bola uvedená v  priznaní typ A alebo vyrubená správcom dane, je povinný podať do konca mesiaca nasledujúceho po tomto zistení dodatočné priznanie typ A a v rovnakej lehote je dodatočne priznaná daň splatná. Ak daňovník, ktorý podal priznanie typ A zistí po uplynutí lehoty na podanie daňového priznania, že mal okrem príjmov zo závislej činnosti (§ 5 zákona) za príslušné zdaňovacie obdobie aj iný druh zdaniteľných príjmov podľa zákona, je povinný podať dodatočné daňové priznanie k dani z príjmov fyzickej osoby typ B. Dodatočné priznanie typ A môže podať aj daňovník, ktorý zistí, že jeho daňová povinnosť je nižšia, ako ju uviedol v priznaní typ A,  alebo ako bola správcom dane vyrubená (§ 39 zákona SNR č. 511/1992 Zb.). Podľa § 32 ods. 11 zákona podáva dodatočné daňové priznanie aj daňovník, ktorému bol           k začiatku bezprostredne predchádzajúceho zdaňovacieho obdobia alebo k začiatku zdaňovacích období predchádzajúcich tomuto zdaňovaciemu obdobiu spätne priznaný dôchodok (§ 11 ods. 7 zákona), ak si za tieto zdaňovacie obdobia uplatňoval nezdaniteľnú časť základu dane na daňovníka. Ak daňovník podá dodatočné daňové priznanie len z tohto dôvodu, neuplatní sa postup podľa § 35 a § 35b zákona č. 511/1992 Zb. Na dodatočnom daňovom priznaní (typ A alebo typ B) sa na prvej strane vyznačí, že ide o dodatočné daňové priznanie a zároveň vyznačí aj deň, v ktorom daňovník zistil skutočnosti na jeho podanie. 

4. Daň z príjmov fyzickej osoby sa vypočíta zo základu dane zníženého o nezdaniteľné časti základu dane podľa  § 11 zákona zaokrúhleného na eurocenty nadol, sadzbou podľa § 15 zákona (19 %). Vypočítaná daň sa zaokrúhľuje na eurocenty nadol. 

5. Vypočítaná daň sa zníži o daňový bonus na každé vyživované dieťa žijúce s daňovníkom v domácnosti (prechodný pobyt dieťaťa mimo domácnosti nemá vplyv na uplatnenie  daňového bonusu), ak daňovníkovi vznikol nárok na jeho uplatnenie podľa § 33 zákona.
 
     Na daňový bonus má nárok daňovník, ktorý mal v zdaňovacom období zdaniteľné príjmy zo závislej činnosti (§ 5 zákona) aspoň vo výške 6-násobku minimálnej mzdy, ak    
     5.1 poberal zdaniteľné príjmy zo závislej činnosti a zamestnávateľ mu priznal a vyplatil daňový bonus len v pomernej časti; v tomto prípade si daňovník môže v priznaní typ A uplatniť len zostávajúcu časť daňového bonusu, na ktorú mu za zdaňovacie obdobie vznikol nárok, nepriznanú a nevyplatenú zamestnávateľom, alebo
     5.2 nepoberal za niektorý kalendárny mesiac zdaniteľný príjem zo závislej činnosti v peňažnej alebo nepeňažnej forme aspoň v sume polovice minimálnej mzdy u zamestnávateľa, u ktorého si uplatňoval nezdaniteľnú časť základu dane na daňovníka a daňový bonus, ale úhrn jeho zdaniteľných príjmov zo závislej  činnosti za celé zdaňovacie obdobie dosiahol aspoň 6-násobok minimálnej mzdy; v tomto prípade si môže zostávajúcu časť daňového bonusu uplatniť v priznaní typ A, alebo
      5.3 poberal len zdaniteľné príjmy zo závislej činnosti, neuplatňoval daňový bonus u žiadneho zamestnávateľa a v zdaňovacom období dosiahol tieto príjmy aspoň vo výške 6-násobku minimálnej mzdy.
     Ak sú splnené podmienky ustanovené v § 33 zákona, daňový bonus si môže uplatniť daňovník  
- s neobmedzenou daňovou povinnosťou s trvalým pobytom na území Slovenskej republiky, a tiež
- s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré mu plynú zo zdrojov na území Slovenskej republiky a zo zdrojov v zahraničí (§ 33 ods. 10 zákona). 
     Daňový bonus možno uplatniť najviac do výšky dane vypočítanej za príslušné zdaňovacie obdobie podľa zákona. Ak suma dane vypočítaná za príslušné zdaňovacie obdobie je nižšia ako suma uplatňovaného daňového bonusu, požiada daňovník miestne príslušného správcu dane v XI. oddiele priznania typ A o vyplatenie sumy vo výške rozdielu medzi sumou daňového bonusu a sumou dane vypočítanou za príslušné zdaňovacie obdobie. Správca dane postupuje pri vrátení uvedenej sumy ako pri vrátení daňového preplatku podľa § 63 zákona           č. 511/1992 Zb. (§ 33 ods. 6 zákona).
   (Ak podá priznanie typ A daňovník, ktorý v zdaňovacom období dosiahol zdaniteľné príjmy podľa § 5 zákona aspoň vo výške polovice minimálnej mzdy len v niektorých kalendárnych mesiacoch a zamestnávateľ priznal a vyplatil v týchto kalendárnych mesiacoch daňový bonus, tento daňovník nestráca nárok na už priznaný a vyplatený daňový bonus, aj keď úhrn jeho príjmov podľa § 5 zákona za zdaňovacie obdobie nedosiahol výšku 6-násobku minimálnej mzdy.)
 
6. Prílohou priznania typ A sú všetky kópie dokladov preukazujúce výšku príjmov zo závislej činnosti daňovníka (vrátane zaplateného povinného poistného, ktoré bol zamestnanec povinný zaplatiť), výšku zrazených preddavkov na daň z týchto príjmov a výšku nedoplatku dane z nepeňažných príjmov zo závislej činnosti (§ 5 zákona), z ktorých nebolo možné podľa § 35 ods. 3 písm. a) zákona zraziť preddavok na daň, plynúcich zo zdrojov na území Slovenskej republiky ako aj zo zdrojov v zahraničí v zdaňovacom období, za ktoré sa podáva priznanie typ A a vyplatený daňový bonus. V osobitnom prípade je prílohou priznania typ A aj doplnený doklad o vykonanom ročnom zúčtovaní (§ 39 ods. 6 zákona). Ak sa daňovník rozhodne využiť postup podľa § 43 ods. 7 zákona a daň vybranú zrážkou bude považovať za preddavok na daň, prílohou priznania typ A je aj doklad o vyplatených príjmoch a zrazenej dani.

7. Zamestnanecká prémia je suma priznaná a vyplatená zamestnancovi podľa § 32a zákona, na ktorú nárok za príslušné zdaňovacie obdobie zamestnancovi 
a) vzniká, ak 
1.	dosiahol zdaniteľné príjmy zo závislej činnosti uvedené v § 5 ods. 1 písm. a) a f) zákona , vykonávanej len na území Slovenskej republiky (ďalej len „posudzované príjmy“), v úhrnnej výške aspoň 6-násobku minimálnej mzdy,
2.	poberal posudzované príjmy aspoň šesť kalendárnych mesiacov, 
3.	neuplatnil postup podľa § 43 ods. 7 zákona pri príjmoch, z ktorých sa daň vyberá zrážkou, okrem príjmov uvedených v § 43 ods. 3 písm. j) zákona - príjmy zo závislej činnosti , 
4.	nepoberal príjmy uvedené v § 3 ods. 2 písm. c) a d), § 5 ods. 1 písm. b) až e), g) a h), § 5 ods. 3 a § 5 ods. 7 písm. i) zákona,
5.	nepoberal iné zdaniteľné príjmy (§ 6 až 8 zákona) okrem príjmov uvedených v treťom bode,
6.	nie je na začiatku príslušného zdaňovacieho obdobia poberateľom dôchodku (§ 11 ods. 7 zákona) alebo dôchodok nebol tomuto daňovníkovi priznaný spätne k začiatku príslušného zdaňovacieho obdobia. 
 b) nevzniká, ak sú splnené všetky podmienky uvedené v písmene a), ale ide o zamestnanca, na ktorého podporu udržania v zamestnaní sa v príslušnom zdaňovacom období poskytol príspevok podľa osobitného predpisu (zákon č. 5/2004 Z. z. o službách zamestnanosti v znení neskorších predpisov). Ak zamestnanec dosiahol posudzované príjmy za kalendárny mesiac len na základe dohôd o prácach vykonávaných mimo pracovného pomeru, tento mesiac sa do obdobia šiestich kalendárnych mesiacov nezapočíta. Na účely uplatnenia zamestnaneckej prémie sa vypočítaná daň rovná nule a uplatnenie nezdaniteľných častí základu dane podľa § 11 zákona sa nepoužije. 

POSTUP NA VYPLNENIE PRIZNANIA TYP A

      Pred vyplnením každého riadku je potrebné si pozorne prečítať s ním súvisiacu predtlač v daňovom priznaní. Daňové priznanie sa vyplňuje čitateľne, strojom alebo paličkovým písmom. Riadky daňového priznania sa vyplnia podľa predtlače, nevyplnené riadky sa neprečiarkujú.

I. ODDIEL – ÚDAJE O DAŇOVNÍKOVI
     Riadky č. 01 až 24 - vyplnia sa podľa predtlače.

II. ODDIEL – ÚDAJE O ZÁKONNOM ZÁSTUPCOVI, DEDIČOVI ALEBO ZÁSTUPCOVI 
     Riadky č. 25 až 27 - vyplní len dedič, zákonný zástupca alebo zástupca, ktorý podáva priznanie typ A za daňovníka v súlade so zákonom č. 511/1992 Zb. 

III. ODDIEL – ÚDAJE NA UPLATNENIE ZNÍŽENIA ZÁKLADU DANE
     Riadky č. 28 a 29 - vyplní len daňovník, ktorý je poberateľom dôchodkov uvedených v § 11 ods. 7 zákona, alebo daňovník, ktorému bol niektorý z týchto dôchodkov priznaný spätne k začiatku (k 1. januáru) zdaňovacieho obdobia, za ktoré podáva priznanie typ A (dodatočné priznanie typ A) a ktorý si uplatňuje nezdaniteľnú časť základu dane na daňovníka v ustanovenej výške (§ 11 ods. 7 zákona ) - ak suma dôchodku (dôchodkov) v úhrne nepresahuje sumu, o ktorú sa znižuje základ dane na daňovníka, zníži sa základ dane len vo výške rozdielu medzi vypočítanou sumou nezdaniteľnej časti základu dane na daňovníka a vyplatenou sumou dôchodku (dôchodkov). 

     Riadok č. 30 - uvádza sa úhrn vlastných príjmov manžela (manželky) na ktorého (ktorú) si daňovník, ktorý podáva daňové priznanie uplatňuje nezdaniteľnú časť základu dane, znížený o zaplatené poistné a príspevky, ktoré bol manžel (manželka) povinný zaplatiť. Na výpočet nezdaniteľnej časti základu dane na manžela (manželku) je možné použiť pomôcku, ktorá je súčasťou poučenia na vyplnenie priznania typ A. Do vlastných príjmov manžela (manželky) sa nezahrnuje: zvýšenie dôchodku pre bezvládnosť, štátne sociálne dávky, štipendium poskytované študujúcim sústavne sa pripravujúcim na budúce povolanie, daňový bonus a zamestnanecká prémia (11 ods. 5 zákona). 

IV. ODDIEL – ÚDAJE NA UPLATNENIE DAŇOVÉHO BONUSU  
     Riadok č. 31 - uvádza sa meno, priezvisko a rodné číslo vyživovaného dieťaťa (detí), žijúceho s daňovníkom v (spoločnej) domácnosti, na ktoré si daňovník, ktorý podáva priznanie typ A, uplatňuje daňový bonus podľa                                                                                           § 33 zákona. Vzhľadom na skutočnosť, že suma daňového bonusu sa v priebehu zdaňovacieho obdobia mení, v prípade, ak sa uplatňuje nárok za 12 kalendárnych mesiacov, vyznačí sa okienko 1-12. Ak sa nárok uplatňuje len za niektoré kalendárne mesiace, vyznačí sa krížikom len okienko príslušného mesiaca. Ak daňovník uplatňuje daňový bonus na viac detí ako obsahuje tabuľka priznania typ A, nárok sa uplatní v IX. oddiele – Miesto na osobitné záznamy daňovníka, v členení údajov podľa tabuľky uvedenej v IV. oddiele priznania typ A. 

V. ODDIEL - VÝPOČET ZÁKLADU DANE Z PRÍJMOV ZO ZÁVISLEJ ČINNOSTI
     Riadky č. 32, 33a, 33b, 34 - vyplnia sa podľa údajov uvedených v potvrdeniach o všetkých príjmoch zo závislej činnosti zo zdrojov na území Slovenskej republiky ako aj zo zdrojov v zahraničí, o zaplatenom povinnom poistnom (na zdravotné poistenie, na sociálne poistenie) za zdaňovacie obdobie, za ktoré sa podáva priznanie typ A. Do úhrnu príjmov v riadku 32 sa uvedú aj nepeňažné príjmy podľa § 5 zákona, z ktorých nebolo možné v zdaňovacom období zraziť preddavok na daň [§ 35 ods. 3 písm. a) zákona], vrátené poistné, o ktoré si daňovník znížil základ dane z príjmov zo závislej činnosti podľa § 5 ods. 8 zákona, príjmy, z ktorých bola daň vybraná zrážkou v prípade, ak sa daňovník rozhodol daň vybranú zrážkou z týchto príjmov považovať za preddavok podľa § 43 ods. 7 zákona. Príjmy zo závislej činnosti zo zdrojov v zahraničí v brutto výške, bez odpočítateľných položiek, resp. nezdaniteľných častí základu dane podľa zákonov platných v zahraničí (uvedené v úhrne príjmov na riadku č. 32) a poistné, charakteru povinného poistného a príspevkov, preukázateľne zaplatené v zahraničí (uvedené v úhrne povinného poistného na riadku č. 33a), sa uvedú v prepočte na eurá podľa § 31 ods. 2 zákona. U zamestnanca, ktorý vykonáva zdravotnícke povolanie lekára, zubného lekára, sestry alebo pôrodnej asistentky, sa po odpočítaní poistného a príspevkov môžu znížiť príjmy zo závislej činnosti aj o úhrady zdravotníckeho pracovníka za jeho ďalšie vzdelávanie vzdelávacej ustanovizni uskutočňujúcej študijný program akreditovaný ministerstvom zdravotníctva preukázateľne zaplatené v príslušnom zdaňovacom období, a to do výšky ustanovenej osobitným predpisom (§ 5 ods. 8 zákona). Toto zníženie sa uvádza v riadku č. 33b. 

     Poznámka (prepočítací kurz podľa § 31 ods. 2 zákona) - pri príjmoch zo závislej činnosti, plynúcich zo zdrojov v zahraničí na prepočet cudzej meny na eurá sa použije kurz:
- priemerný, za kalendárny mesiac, v ktorom bol poskytnutý príjem alebo
- platný v deň, v ktorom bol prijatý príjem v cudzej mene alebo bol pripísaný bankou alebo
- ročný priemerný za zdaňovacie obdobie, za ktoré sa podáva daňové priznanie alebo aj 
- priemer z priemerných mesačných kurzov za kalendárne mesiace, v ktorých daňovník poberal príjmy, za ktoré podáva daňové priznanie.
 
     Riadok č. 35 - vyplní sa len v prípade, ak daňovník nesplnil podmienky uvedené v § 11 ods. 10 až 11 zákona a je povinný zvýšiť základ dane (§ 11 ods. 12 a 13 zákona) alebo podmienky uvedené v § 5 ods. 8 zákona a je povinný zvýšiť základ dane (§ 5 ods. 9 zákona). Špecifikácia, z akých dôvodov a o akú sumu sa zvyšuje základ dane sa uvedie v IX. oddiele daňového priznania.
 
VI. ODDIEL - VÝPOČET DANE 
     Riadok č. 36 - vypočíta sa základ dane. Ak je základ dane najmenej zo 6-násobku minimálnej mzdy ≤ suma v riadku 36 < nezdaniteľná časť základu dane na daňovníka podľa § 11 ods. 2 písm. a) zákona, potom môže vzniknúť daňovníkovi nárok na zamestnaneckú prémiu.

 Upozornenie: Ak daňovníkovi vznikol nárok na zamestnaneckú prémiu riadky č. 38 až 44 sa nevyplnia a na riadok č. 45 sa uvedie 0 (nula).

      Riadok č. 37 - uvádza sa suma nezdaniteľnej časti základu dane na daňovníka, ktorá sa môže vypočítať v XIII. oddiele daňového priznania. Na výpočet nezdaniteľnej časti základu dane na daňovníka možno použiť pomôcku, ktorá je súčasťou poučenia na vyplnenie priznania typ A. 

     Riadok č. 38 - vyplní sa v prípade, ak sa vyplnil riadok č. 30 priznania typ A a uvedie sa suma, ktorá sa môže vypočítať v XIII. oddiele, pričom je možné použiť pomôcku na výpočet nezdaniteľných častí základu dane, ktorá je súčasťou  poučenia na vyplnenie  priznania typ A. O nezdaniteľnú časť základu dane na daňovníka sa znižuje základ dane daňovníka
-  s neobmedzenou daňovou povinnosťou s trvalým pobytom na území Slovenskej republiky alebo 
-  ktorý sa tu obvykle zdržiava aspoň 183 dní v príslušnom kalendárnom roku, ale aj 
- s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov, ktoré mu plynú zo zdrojov na území Slovenskej republiky a zo zdrojov v zahraničí (§ 11 ods. 8 zákona) – v tomto prípade sa vyplní aj X. oddiel.

     Riadky č. 39 až 41 - uvádzajú sa sumy zaplatené v zdaňovacom období na príspevky na doplnkové dôchodkové sporenie, účelové sporenie a poistné na životné poistenie v úhrne najviac 398,33 eur [len v prípade, ak boli splnené podmienky podľa § 2 písm. u) a v) a § 11 zákona]. O nezdaniteľné časti základu dane (§ 11 ods. 4 zákona) sa znižuje základ dane aj u daňovníka s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov, ktoré mu plynú zo zdrojov na území Slovenskej republiky a zo zdrojov v zahraničí (§ 11 ods. 8 zákona) – v tomto prípade sa vyplní aj X. oddiel.

     Riadok č. 45 - vypočíta sa daň vo výške 19 % zo sumy z riadku č. 44 a zaokrúhli sa na eurocenty nadol.
 
     Riadok č. 45a - uvádza sa základ dane na účely uplatňovania zamestnaneckej prémie. Na výpočet možno použiť pomôcku, ktorá je súčasťou poučenia na vyplnenie priznania typ A.

      Riadok č. 45b - uvádza sa počet mesiacov, v ktorých boli splnené podmienky na uplatnenie zamestnaneckej prémie. Číslo uvádzané v tomto riadku nemôže byť nižšie ako 6.

     Riadok č. 45c - uvádza sa suma zamestnaneckej prémie, ktorá sa vyplní aj v žiadosti o poukázanie zamestnaneckej prémie v XII. oddiele, vypočítaná podľa § 32a ods. 3 a 4 zákona.

     Riadok č. 45d - vyplní sa len v prípade, ak daňovník podáva opravné alebo dodatočné daňové priznanie typ A a mení sumu zamestnaneckej prémie. Do tohto riadku sa uvedie suma nesprávne vyplatenej zamestnaneckej prémie na základe vykonaného ročného zúčtovania (vyplatil zamestnávateľ) alebo podaného daňového priznania (vyplatil správca dane). 

     Riadky č. 46 až 48 - vyplnia sa len v prípade, ak v zdaňovacom období, za ktoré sa podáva priznanie typ A, plynuli daňovníkovi aj príjmy zo závislej činnosti zo zdrojov v zahraničí, ktoré sa vynímajú zo zdanenia (§ 45 zákona), v prepočte na eurá podľa § 31ods. 2 zákona. Na účely výpočtu dane sa úhrn týchto príjmov zníži o zaplatené poistné a príspevky, ktoré je povinný platiť zamestnanec (vzťahujúce sa k týmto príjmom) a na zahraničné poistenie zamestnanca, na ktorého sa vzťahuje povinné zahraničné poistenie rovnakého druhu ako povinné poistenie na území Slovenskej republiky (§ 5 ods. 8 zákona).
 
     Riadky č. 49 až 53 - vyplnia sa len v prípade, ak v zdaňovacom období, za ktoré sa podáva priznanie typ A, plynuli daňovníkovi aj príjmy zo závislej činnosti zo zdrojov v zahraničí, z ktorých sa podľa zmlúv o zamedzení dvojitého zdanenia na území Slovenskej republiky započítava daň zaplatená v zahraničí, v prepočte na eurá podľa § 31 ods. 2 zákona. Na účely výpočtu dane uznanej na zápočet na tuzemskú daňovú povinnosť zo zaplatenej dane v zahraničí, sa môže úhrn týchto príjmov znížiť o zaplatené poistné a príspevky, ktoré je povinný platiť zamestnanec (vzťahujúce sa k týmto príjmom) a na zahraničné poistenie zamestnanca, na ktorého sa vzťahuje povinné zahraničné poistenie rovnakého druhu ako povinné poistenie (§ 5 ods. 8 zákona) na území Slovenskej republiky. Výpočet percenta dane na účely zápočtu sa vykonáva s presnosťou na dve desatinné miesta (§ 47 ods. 2 zákona).

     Poznámka k riadkom č. 46 až 53: Podľa § 45 ods. 3 zákona sa metóda vyňatia príjmov uplatní, ak daňovníkovi s neobmedzenou daňovou povinnosťou plynú príjmy zo závislej činnosti
 a) za prácu vykonávanú pre Európske spoločenstvá a ich orgány, ktoré boli preukázateľne zdanené v prospech všeobecného rozpočtu Európskej únie, alebo
 b) zo zdrojov v zahraničí zo štátu, s ktorým Slovenská republika nemá uzavretú zmluvu, a tieto príjmy boli v zahraničí preukázateľne zdanené, alebo
 c) zo zdrojov v zahraničí zo štátu, s ktorým Slovenská republika má uzavretú zmluvu a tieto príjmy boli v zahraničí preukázateľné zdanené, ak je tento postup pre daňovníka výhodnejší.

     Riadok č. 54 - uplatní sa postup podľa § 46 zákona aj u daňovníka s obmedzenou daňovou povinnosťou uvedeného v § 11 ods. 7 zákona, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré plynú zo zdrojov na území Slovenskej republiky a zo zdrojov v zahraničí – v tomto prípade sa vyplní aj X. oddiel.

     Riadok č. 55 - uvádza sa suma daňového bonusu na vyživované dieťa (deti) žijúce v (spoločnej) domácnosti s daňovníkom, na ktorú vznikol nárok podľa § 33 zákona. Ak podmienky nároku na uplatnenie daňového bonusu spĺňa viac daňovníkov, môže si počas zdaňovacieho obdobia uplatniť daňový bonus na všetky deti len jeden z nich, prípadne si môže pomernú časť daňového bonusu uplatniť na všetky deti po časť zdaňovacieho obdobia jeden z daňovníkov a po zostávajúcu časť druhý z daňovníkov (§ 33 ods. 4 zákona). Daňový bonus si môže uplatniť aj daňovník s obmedzenou daňovou povinnosťou, ak úhrn jeho zdaniteľných príjmov zo zdrojov na území Slovenskej republiky (§ 16 zákona) v príslušnom zdaňovacom období tvorí najmenej 90 % zo všetkých príjmov tohto daňovníka, ktoré mu plynú zo zdrojov na území Slovenskej republiky a zo zdrojov v zahraničí     (§ 33 ods. 10 zákona) – v tomto prípade sa vyplní aj X. oddiel.

     Riadok č. 57- uvádza sa suma vyplateného daňového bonusu z kópií potvrdení od všetkých zamestnávateľov so sídlom alebo bydliskom na území Slovenskej republiky, ktoré sú prílohou priznania typ A. 

     Riadok č. 58 - uvádza sa rozdiel riadkov č. 55 a 57. Ak zamestnávateľ nevyplatil celú sumu daňového bonusu a daňovník si uplatňuje nárok na zostávajúcu pomernú časť daňového bonusu, na ktorú mu za zdaňovacie obdobie vznikol nárok, tento rozdiel je vždy väčší ako 0. 

     Riadok č. 59 - uvádza sa rozdiel riadkov č. 58 a 54. Vyplňuje sa v prípade, ak je suma dodatočne uplatneného daňového bonusu z riadku 58 vyššia ako suma daňovej povinnosti z riadku č. 54. 

    Riadok č. 60 - uvádza sa rozdiel riadkov č. 57 a 55. 

     Riadok č. 61 - uvádza sa úhrn zaplatených preddavkov na daň podľa § 34 ods. 6 a 7 zákona.

     Riadok č. 62 - uvádza sa úhrn zrazených preddavkov na daň z kópií potvrdení od všetkých zamestnávateľov,  ktoré sú prílohou priznania typ A.
 
     Riadok č. 63 - uvádza sa suma dane vybratá zrážkou z príjmov zo závislej činnosti, zahrnutých v riadku       č. 32, pri ktorých sa daňovník rozhodol zrazenú daň považovať za preddavok na daň (§ 43 ods. 7 zákona).
 
     Riadky č. 64 a 65 - ak po vykonaní výpočtu uvedeného v texte riadkov vychádza kladné číslo, uvádza sa na riadku č. 64 (daň na úhradu vrátane nesprávne vyplateného daňového bonusu). Ak vychádza záporné číslo, uvádza sa na riadku č. 65 (preplatok). 

VII. ODDIEL – ROZDIELY Z DODATOČNÉHO DAŇOVÉHO PRIZNANIA 
     Riadky č. 66 až 73 - vyplnia sa len v prípade, ak sa podáva dodatočné daňové priznanie.

VIII. ODDIEL - VYHLÁSENIE O POUKÁZANÍ PODIELU ZAPLATENEJ DANE (2%)
     Riadky č. 74 a 75 - vyplnia sa v prípade, ak daňovník uplatňuje postup vyplývajúci z § 50 zákona, t.j. využije možnosť použitia podielu zaplatenej dane na osobitné účely. Údaje o prijímateľovi, ktoré sa uvádzajú na riadku č. 75, daňovník zistí zo zoznamu prijímateľov, ktorý každoročne zverejňuje Notárska komora Slovenskej republiky do 15. januára kalendárneho roka. Ak má prijímateľ pridelené IČO, ktoré obsahuje aj rozlišovací znak (SID), uvádza IČO/SID (t.j. aj toto číslo). Riadky č. 74 a 75 sa nevypĺňajú, ak daňovník podáva dodatočné daňové priznanie. [Podiel zaplatenej dane, poukázaný správcom dane prijímateľovi, nemožno upravovať, ak sa dodatočne zistí, že daňová povinnosť daňovníka bola iná (§ 50 ods. 10 zákona). Ak daňovníkovi vznikne preplatok na dani, o rozdiel medzi sumou poukázanou prijímateľovi a sumou zodpovedajúcou podielu zaplatenej dane z upravenej daňovej povinnosti sa daňovníkovi zníži preplatok na dani (uvedené sa uvádza na riadku č. 67 dodatočného daňového priznania)]. 
 
IX. ODDIEL – MIESTO NA OSOBITNÉ ZÁZNAMY DAŇOVNÍKA
     Uvádzajú sa osobitné záznamy daňovníka (napr. k riadkom č. 25 až 27, riadok č. 31 priznania).

X. ODDIEL – ÚDAJE O DAŇOVNÍKOVI S OBMEDZENOU DAŇOVOU POVINNOSŤOU
     Riadok č. 76 - uvádza sa krajina daňovej rezidencie daňovníka s obmedzenou daňovou povinnosťou na území Slovenskej republiky, t.j. štát, v ktorom sú predmetom dane jeho „celosvetové“ príjmy.

     Riadok č. 77 - vyplní sa len v prípade, ak daňovník s obmedzenou daňovou povinnosťou na území Slovenskej republiky uplatňuje nárok na nezdaniteľnú časť základu dane na manžela (manželku), na daňový bonus a daňovník uvedený v § 11 ods. 7 zákona na postup podľa § 46 zákona. Na uplatnenie nárokov podiel príjmov zo zdrojov na území Slovenskej republiky musí tvoriť najmenej 90% zo všetkých príjmov.

    Riadok č. 78 - uvádza sa počet príloh, ktoré sa prikladajú k priznaniu typ A. Povinnou prílohou priznania typ A sú kópie potvrdení o príjmoch zo závislej činnosti, o zrazených preddavkoch na daň a o nedoplatku dane z nepeňažných príjmov podľa § 5 zákona, z ktorých zamestnávateľ nemohol vykonať zrážku podľa § 35 ods. 3 písm. a) zákona, ktoré v zdaňovacom období, za ktoré sa podáva priznanie, plynuli daňovníkovi zo zdrojov na území Slovenskej republiky a zo zdrojov v zahraničí, o zaplatenom povinnom poistnom a príspevkoch, tiež aj potvrdenie o zaplatenom poistnom v zahraničí, ktoré je rovnakého druhu ako povinné poistné na území Slovenskej republiky a ktoré je povinný platiť zamestnanec podľa osobitných predpisov (zdravotné poistenie, sociálne poistenie - § 5 ods. 8 zákona), o daňovom bonuse.

XI. ODDIEL – ŽIADOSŤ O VYPLATENIE DAŇOVÉHO BONUSU
     Vyplní sa v prípade uplatnenia daňového bonusu alebo jeho pomernej časti. Správca dane pri vyplatení daňového bonusu postupuje ako pri vrátení daňového preplatku (§ 33 ods. 6 zákona). Pri podaní dodatočného priznania typ A sa uvedie len kladný rozdiel z riadku č. 69 dodatočného priznania typ A.

 XII. ODDIEL – ŽIADOSŤ O VRÁTENIE DAŇOVÉHO PREPLATKU A VYPLATENIE Z. PRÉMIE 
     Vyplní sa v prípade daňového preplatku, ktorý daňovník žiada podľa § 63 zákona č. 511/1992 Zb. vrátiť a nároku na zamestnaneckú prémiu. Správca dane pri vyplatení zamestnaneckej prémie postupuje ako pri vrátení daňového preplatku (§ 32a ods. 6 zákona). 

ZÁKLADNÉ ÚDAJE NA ROK 2010
 
Sadzba dane podľa § 15 zákona: 19 %
Nezdaniteľná časť základu dane na daňovníka a na manželku (manžela): podľa pomôcky
Príspevky na doplnkové dôchodkové sporenie, účelové sporenie a poistné na životné poistenie: v úhrne najviac 398,33 eur
Daňový bonus na vyživované dieťa žijúce s daňovníkom v domácnosti: za I. - VI. mesiac 20,00 eur, za VII.–XII. mesiac suma 20,02 eura. Daňový bonus za celý rok 2010 je suma 240,12 eura (12 mesiacov)
6-násobok minimálnej mzdy: 307,70 x 6 = 1 846,20 eura
12-násobok minimálnej mzdy: 307,70 x 12 = 3 692,40 eura
Suma zamestnaneckej prémie: najviac 157,04  eura 

Poznámky:
 1. Poučenie dopĺňa predtlač jednotlivých riadkov priznania a nenahrádza znalosť zákona. Poučenie má slúžiť ako pomôcka na vyplnenie tlačiva priznania a upozorniť na hlavné zásady, ktoré je potrebné dodržať pri správnom výpočte daňovej povinnosti, sumy dane na úhradu, daňového bonusu a zamestnaneckej prémie.

2. Pri výpočte mesačných preddavkov na daň z príjmov zo závislej činnosti sa pri uplatňovaní 1/12 nezdaniteľnej časti základu dane na daňovníka (4 025,70 eura) použila suma 335,47 eura.

3. Napriek skutočnosti, že dvanásťnásobok sumy podľa bodu 2 predstavuje sumu 4 025,64 eura (335,47 x 12 = 4 025,64), za zdaňovacie obdobie 2010 sa podľa § 11 ods. 2 písm. a) v znení § 52g ods. 1 písm. a) bodu 1 a § 52h ods. 13 zákona uplatní nezdaniteľná časť základu dane na daňovníka vo výške 4 025,70 eura, v ktorej sa zohľadní rozdiel vzniknutý zaokrúhlením pri výpočte podľa bodu 2 (0,06 eura za zdaňovacie obdobie).

Pomôcka na vyplnenie daňového priznania fyzickej osoby za rok 2010 
pri uplatňovaní nezdaniteľných častí základu dane
(Číselné údaje sa uvádzajú v eurách, s presnosťou na dve desatinné miesta.)

1. Výpočet nezdaniteľnej časti základu dane na daňovníka podľa zákona 

§ 11 ods. 2 zákona
písm.	Ak základ dane daňovníka (r. 36)	Nezdaniteľná časť na daňovníka	
 a) 	 - sa rovná alebo je nižší ako 15 387,12 	 4 025,70	
 b) 	 - je vyšší ako 15 387,12 	 7 872,48 – (základ dane : 4)	

Príklad 1:
Základ dane = 15 000,00 
Nezdaniteľná časť základu dane = 4 025,70

Príklad 2:
Základ dane = 16 000,00 
Nezdaniteľná časť základu dane = 7 872,48 – (16 000,00 : 4) = 7 872,48 – 4 000,00 = 3 872,48 

Príklad 3:
Základ dane = 31 489,92 
Nezdaniteľná časť základu dane = 7 872,48 – (31 489,92 : 4) = 7 872,48 – 7 872,48 = 0,00

2. Výpočet nezdaniteľnej časti základu dane na manželku (manžela)

§ 11 ods. 3 písm. a) zákona
Ak základ dane daňovníka (r. 36)	Príjmy manželky	Nezdaniteľná časť na manželku	
 - sa rovná alebo je nižší ako 31 489,92	 0	 4 025,70	
	 menej ako 4 025,70	 4 025,70 – príjmy manželky	
	 4 025,70 a viac	 0	

Príklad 4:
Základ dane daňovníka, ktorý si uplatňuje nezdaniteľnú časť základu dane na manželku = 20 000,00

1. Vlastné príjmy manželky znížené o zaplatené povinné poistné a príspevky = 0,00
 Nezdaniteľná časť základu dane na manželku = 4 025,70
2. Vlastné príjmy manželky znížené o zaplatené povinné poistné a príspevky = 1 500,00
 Nezdaniteľná časť základu dane na manželku = 4 025,70 – 1 500,00 = 2 525,70
3. Vlastné príjmy manželky znížené o zaplatené povinné poistné a príspevky = 4 500,00
 Nezdaniteľná časť základu dane na manželku = 0

§ 11 ods. 3 písm. b) zákona
Ak základ dane daňovníka (r. 36)	Príjmy manželky	Nezdaniteľná časť na manželku	
 - je vyšší ako 31 489,92	 Nepoberala	11 898,18 – (základ dane daňovníka : 4)	
	 Poberala	11 898,18 – (základ dane daňovníka : 4) – príjmy manželky	

Príklad 5:
Základ dane daňovníka, ktorý si uplatňuje nezdaniteľnú časť základu dane na manželku = 35 000,00

1. Vlastné príjmy manželky znížené o zaplatené povinné poistné a príspevky = 0,00
 Nezdaniteľná časť základu dane na manželku = 11 898,18 – 8 750,00 = 3 148,18
2. Vlastné príjmy manželky znížené o zaplatené povinné poistné a príspevky = 1 500,00
 Nezdaniteľná časť základu dane na manželku =11 898,18 – 8 750,00 – 1 500,00 = 1 648,18

Pomôcka na vyplnenie daňového priznania fyzickej osoby za rok 2010 
pri uplatňovaní zamestnaneckej prémie
(Číselné údaje sa uvádzajú v eurách, s presnosťou na dve desatinné miesta.)

     1. Ak daňovník za príslušné zdaňovacie obdobie dosiahol posudzované príjmy v úhrnnej sume aspoň 6-násobku minimálnej mzdy a nižšej ako 12-násobok minimálnej mzdy, zamestnaneckou prémiou je suma vypočítaná 19 % sadzbou dane z rozdielu sumy nezdaniteľnej časti základu dane na daňovníka a základom dane vypočítaným podľa § 5 ods. 8 tohto zákona zo sumy 12-násobku minimálnej mzdy. Znamená to, že na účely výpočtu zamestnaneckej prémie sa použije základ dane, ktorý by dosiahol zamestnanec za 12 mesiacov pri mesačnej mzde vo výške minimálnej mzdy, pričom pri výpočte základu dane sa ako povinné poistné odpočíta sumu povinného poistného, ktorú by bol zamestnanec povinný z tohto príjmu zaplatiť. 

Príklad:
 4 025,70  – 3 199,20   x    19 %   = 157,035  (€) 
(Nezdaniteľná časť na daňovníka -  základ dane x 19 %   =    zamestnanecká prémia za 12 kal. mesiacov.)
Vypočítaná suma zamestnaneckej prémie 157,035 € sa zaokrúhli na eurocenty nahor = 157,04  € za rok 2010.

     Ak daňovník poberal posudzované príjmy menej ako 12 kalendárnych mesiacov, vzniká mu nárok na pomernú časť zamestnaneckej prémie za každý kalendárny mesiac, za ktorý poberal posudzované príjmy. Napr. ak daňovník poberal posudzované príjmy 7 kalendárnym mesiacov, zamestnanecká prémia sa vypočíta pomernou časťou 157,035 : 12 x 7 = 91,60375 = 91,61 €.

     2. Ak daňovník za príslušné zdaňovacie obdobie dosiahol zdaniteľné príjmy zo závislej činnosti, posudzované na účely priznania zamestnaneckej prémie najmenej vo výške 12-násobku minimálnej mzdy a viac, potom zamestnanecká prémia sa vypočíta ako 19 % z rozdielu sumy nezdaniteľnej časti základu dane na daňovníka a základom dane vypočítaným podľa § 5 ods. 8 ZDP z posudzovaných príjmov daňovníka. Pri tomto spôsobe výpočtu je zavedené postupné znižovanie zamestnaneckej prémie v nadväznosti na výšku základu dane každého daňovníka, ktorý si uplatní zamestnaneckú prémiu, a to až do úplného zániku uplatnenia nároku na túto zamestnaneckú prémiu.

Príklad : 
Posudzované príjmy za 12 kalendárnych mesiacov =  4 156 € 
Základ dane = 3 598,90 € 
4 025,70 € -  3 598,90 €  x  19 % = 81,092 €
(Nezdaniteľná časť na daňovníka -  základ dane   x  19 % = zamestnanecká prémia za 12 kal. mesiacov)
Vypočítaná suma zamestnaneckej prémie 81,092 € sa zaokrúhli na eurocenty nahor 81,10 €.